Ramaphosa erken hy word in OB-verslag genoem | Maroela Media
Pres. Cyril Ramaphosa se kantoor het Woensdag bevestig hy het ŉ kennisgewing van die openbare beskermer (OB), adv. Busisiwe Mkhwebane, ontvang waarin hy ingelig word dat hy betrek word by haar ondersoek na die R500 000 betaling wat Gavin Watson, uitvoerende hoof van die destydse Bosasa, aan sy presidensiële veldtog gemaak het.
Volgens die kennisgewing wat uitgereik is in ooreenstemming met artikel 7 (9) van die Wet op die Openbare Beskermer, het Ramaphosa tien dae kans om op Mkhwebane se verslag te reageer.
“Die president het aan adv. Mkhwebane teruggeskryf. Hy het ŉ verlenging van die tien dae tydperk versoek, maar het ook besluit om sy reg uit te voer om eers die klaer, mnr. Maimane, en verskeie ander getuies wat deur die loop van die ondersoek voor die OB verskyn het, te ondervra,” het Khusela Diko, woordvoerder van die presidensie, gesê.
Maroela Media het vroeër berig Sunday Independent het die afgelope naweek berig Mkhwebane se voorlopige verslag oor die saak het uitgelek en dat die OB in dié verslag bevind het Ramaphosa het die Grondwet asook die Etiekwet vir die Uitvoerende Gesag oortree toe hy “onbewustelik die parlement mislei het” oor die R500 000 betaling van Watson.
Mkhwebane se ondersoek na Ramaphosa het gevolg nadat die DA en die EFF in November verlede jaar klagte by haar kantoor ingedien het. Dit het gekom nadat Ramaphosa aan die parlement gesê het die R500 000 wat deur Bosasa betaal is, is vir konsultasiewerk wat Ramaphosa se seun, Andile, vir Bosasa gedoen het.
Hy het dit toe mos darm terugbetaal as ek reg het?
Ongelooflik hoe die OB ewe skielik met al hierdie bevindings teen CR en sy vertrouelinge soos Gordhan vorendag kom. Geen bevindings teen enige iemand van die Zuma/Magashule faksie nie. Sekerlik is Ramaphosa nie van onkreukbare karakter nie, maar indien hierdie deel is van ‘n goed georkestreerde terugvegpoging deur die staatskapingsbrigade,sidder ek te dink wat kan gebeur indien hierdie bevindings gebruik word Ramaphosa uit die kussings te lig.
Het hy of het hy nie gelieg daaroor nie ? Die feit dat hy dit terug betaal het is nie ter sake nie .
Gaan hierdie land ooit koers kry. ?..?
Waarom ‘n skatryk sakeman nog R500 000 aanvaar, in plaas daarvan om sy eie geld te gebruik of hulp van sy ander familie te vra? Nou wil hy ook die klaer ook eers ondervra om te hoor wat hulle weet. Is daar nog geraamtes wat kan uitval of vrot pampoen op die dak?